Oscar het glo met eks gepraat voor skieteryOscar Pistorius in die hof Foto: Daniel Born/Pool, SAPA Volgens die berig het die gesprek met Jenna Edkins ure voor die moord op Steenkamp plaasgevind, maar dit is nooit tydens die polisie se ondersoek ontbloot nie. Volgens data wat van selfoondiensverskaffers bekom is, was Pistorius besig met ŉ oproep toe hy op 13 Februarie verlede jaar omstreeks 18:00 by die Silver Woods-landgoed in die ooste van Pretoria aangekom het. Eyewitness News het die nommer wat Pistorius gebel het, vergelyk met die kontaklys op die foon. Die nommer was gestoor onder die naam “Babyshoes”. Edkins het glo dié nommer gebruik, maar die rekening is op haar pa se naam geregistreer. Volgens die berig het die polisie egter nie dié verbinding gemaak nie en Edkin is nooit ondervra nie. Sy is ook nooit versoek om ŉ verklaring af te lê nie. Edkins wou glo nie kommentaar lewer aan Eyewitness News nie en het slegs gesê dit is algemeen bekend dat sy en Pistorius steeds vriende is. Die Pistorius-familie en Oscar se regspan het Woensdagaand ŉ verklaring uitgereik voor die berig Donderdagoggend op Eyewitness News se webwerf gepubliseer is. “Ons is nie seker van die bewerings wat gemaak gaan word of die bron daarvan nie, maar ons is nie bewus van enige inligting wat deur Oscar self uitgevee is of dat hy opdrag gegee het aan enigiemand anders om inligting uit te vee wat relevant kon wees vir die verhoor of dit kon beïnvloed nie,” lui die verklaring. “Sover dit ons aangaan, is alle relevante kommunikasie voor die hof geplaas. Die tersaaklikheid van Oscar se kommunikasie deur middel van sy selfone, iPad en skootrekenaar is behoorlik deur die hof hanteer en die hof het uiteindelik bevind dat dit geen rol in die saak gespeel het nie.” Regter Thokozile Masipa het Pistorius verlede maand skuldig bevind aan strafbare manslag. Hy is egter onskuldig bevind aan moord en is vrygespreek op van die aanklagte wat met die Vuurwapenwet verband hou. Klik hier om die hooftrekke van die hofverrigtinge gratis op Maroela Media te volg.